Document ID: 32002R0563

Uredba Komisije (ES) št. 563/2002
z dne 2. aprila 2002
ki spreminja Uredbo (ES) št. 466/2001 o določanju najvišjih ravni nekaterih onesnaževalcev v živilih
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 315/93 z dne 8. februarja 1993, ki določa postopke Skupnosti za onesnaževalce v živilih [1], in zlasti člena 2(3) te uredbe,
ob upoštevanju naslednjega:
(1) Uredba (EGS) št. 315/93 predpisuje, da je zaradi varovanja zdravja ljudi treba določiti najvišje ravni za nekatere onesnaževalce v živilih.
(2) Uredba Komisije (ES) št. 466/2001 [2], kakor je bila nazadnje spremenjena z Uredbo (ES) št. 472/2002 [3], ki se uporablja od 5. aprila 2002 in nadomešča Uredbo Komisije (ES) št. 194/97 z dne 31. januarja 1997 o določitvi najvišjih ravni nekaterih onesnaževalcev v živilih [4], kakor je bila nazadnje spremenjena predvsem z Uredbo (ES) št. 864/1999 [5] o določitvi najvišjih ravni nitratov v zeleni solati in špinači.
(3) Države članice sporočijo rezultate monitoringa in poročajo o ukrepih ter napredku v zvezi z uporabo kodeksa dobre kmetijske prakse za znižanje ravni nitratov. S pomočjo teh podatkov, Komisija vsaka tri leta, in prvič pred 1. januarjem 2002, ponovno pregleda najvišje ravni nitratov v zeleni solati in špinači, s skupnim ciljem, da zniža navedene ravni.
(4) Letni podatki držav članic o monitoringu kažejo znižanja ravni nitratov v zeleni solati. Nižje najvišje ravni za nekatere skupine zelene solate so na osnovi dobre proizvodne prakse upravičeno dosegljive. V nekaterih regijah je po poročanju vidno, da so ravni nitratov pogosto višje od določenih v prilogi k Uredbi (ES) št. 466/2001, čeprav splošni trend kaže, da se ravni nitrata v zeleni solati znižujejo. Ravni nitrata v špinači ne kažejo jasnega trenda znižanja. Nekatere države članice morajo obdržati določeno prehodno obdobje za dovoljenja glede dajanja na trg zelene solate in/ali špinače, gojene in namenjene uporabi na njihovem ozemlju. Za zeleno solato je to prehodno obdobje treba časovno omejiti, za špinačo pa končni datum še ni predviden.
(5) Uredba (ES) št. 466/2001 se mora ustrezno spremeniti.
(6) Ukrepi, predpisani v tej uredbi, so v skladu z mnenjem Stalnega odbora za prehransko verigo in zdravje živali -
SPREJELA NASLEDNJO UREDBO:
Člen 1
Uredba (ES) 466/2001 se spremeni, kot sledi:
1. Člen 3(1) se nadomesti z naslednjim:
"1. Države članice lahko, kadar je utemeljeno, v prehodnem obdobju dovolijo dajanje na trg sveže zelene solate in/ali špinače, gojene in namenjene uporabi na njihovem ozemlju, z ravnmi nitratov, višjimi od najvišjih ravni nitratov iz točk 1.1, 1.3 in 1.4 priloge pod pogojem, da uporabljajo kodeks dobre kmetijske prakse za doseganje postopnega približevanja ravnem, določenim v tej uredbi.
Prehodno obdobje:
(a) za zeleno solato preneha 1. januarja 2005;
(b) za špinačo se ponovno pregleda najpozneje do 1. januarja 2005.
Države članice vsako leto obvestijo Komisijo in druge države članice o ukrepih za izvajanje prvega pododstavka."
2. Priloga I se nadomesti z besedilom iz priloge k tej uredbi.
Člen 2
Ta uredba začne veljati dvajseti dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 2. aprila 2002

Labels: 0
3
17
20